Wrede plaasaanval: Boer ‘se doel hier nog nie verby’Kallie van Heerden. Foto: Facebook “As hy nie so ŉ sterk gees en sulke deursettingsvermoë gehad het nie, was hy al lankal weg. Maar hy het ŉ wil om te leef en hy glo dat die Vader hom hier op aarde gelos het om iets te doen. Sy doel hier is nog nie verby nie.” Só sê Marle van Heerden, dogter van Kallie van Heerden (62) wat op 11 Junie vyf keer op sy plaas in die Hartbeesfontein-omgewing in Noordwes geskiet is. Van Heerden is daardie dag in ŉ kritieke toestand na die hospitaal gehaas en het vir sy lewe in die waakeenheid van die Anncron-hospitaal in Klerksdorp geveg. Maar Marle meen “die een wonderwerk het net op die ander gevolg” en vandag is Van Heerden al langer as twee weke besig om by die familie se huis op die dorp aan te sterk. “Die eerste wonderwerk was dat hy daardie aanval oorleef het. Die tweede was dat hy so vinnig uit die waakeenheid ontslaan is. Een wonderwerk het op die ander gevolg. Daar is regtig geen ander verduideliking hiervoor nie. Dit is duidelik hoe God se hand in sy herstel gesien kan word,” het Marle Dinsdag gesê. Van Heerden is omstreeks 16:00 buite sy motorhuis deur drie aanvallers oorval, in die huis ingeboender en daar gedwing om die kluis oop te sluit voordat die aanvallers sy voete vasgebind het. Sy vrou, Thelma, was nie ten tyde van die voorval by die huis nie. Van Heerden is vyf keer geskiet en het koeëlwonde aan sy hand, bors en arm opgedoen. Marle vertel dat die aanvallers ŉ strykyster gaan haal het om hom daarmee te brand, maar dat die krag op daardie oomblik onverklaarbaar afgegaan het voordat hulle dit kon doen. Van Heerden se buurman het hom uiteindelik te hulp gesnel nadat die aanvallers op die vlug geslaan het. “Daar lê nog ŉ langs herstelpad voor, fisiek en emosioneel,” sê Marle. “Hy is verskriklik getraumatiseerd en ek dink die realiteit begin hom nou tref. Hy ontvang wel berading. Ek dink ons hele gesin moet die ding maar elkeen op ons eie manier verwerk.” Kallie van Heerden en sy vrou, Thelma. Foto: Facebook Daarby moet Van Heerden ook gereeld fisioterapie vir sy linkerelmboog en regterhand ondergaan wat deur die koeëls vergruis is, asook vir sy longe waar daar tans steeds ŉ koeël vassit. “Dokters het besluit indien dié koeël nie infeksie veroorsaak nie, gaan hulle dit nie verwyder nie. Sy longe is nog baie vol bloed en sy rib is gebreek, so hy moet baie hoes en dit is baie seer vir hom,” sê sy. Van Heerden is ook heeltemal doof in een oor en gedeeltelik doof in die ander oor. “Ons weet in dié stadium nie regtig wat die rede hiervoor is nie, maar ons vermoed maar dit is weens die harde houe teen sy kop. Hy sal binnekort ŉ opvolgondersoek hê waar ŉ spesialis ook sy ore sal ondersoek en dan sal ons meer weet oor die pad vorentoe.” Oor Van Heerden en sy vrou se toekoms op die plaas, is daar nog nie ŉ besluit geneem nie. “Ons vra hom of hy gaan teruggaan plaas toe, maar hy sê in dié stadium wag hy op ŉ teken. Hy sal niks doen voordat die Vader nie vir hom gesê het watter pad hy moet volg nie. So tot dan, sal hy nie ŉ besluit neem nie.” Ondanks die lang herstelpad en uitdagende emosionele berg wat die Van Heerden-gesin moet klim, getuig Marle net van God se goedheid deur hierdie beproewing. “As jy dink hoe hulle hom verniel het, is dit eintlik amazing dat hy nie meer skade oorgehou het nie. Ons kan nie genoeg dankie sê nie. Vir die Here, vir ons familie, selfs vir die media wat hierdie storie vertel, want dit is danksy hulle dat mense van wyd en ver, selfs van Kanada en Australië, vir hom gebid het. En ek glo in die krag van gebed,” sê sy. “Ek weet die Vader sal nooit iets op jou pad sit wat jy nie kan hanteer nie. Hy sê vir ons jy sal nie sterwe nie, maar lewe om van sy wonderwerke te getuig. Ek is so dankbaar dat ons nou in die posisie is om van sy wonderwerke te vertel.”